钦定古今图书集成/明伦汇编/闺媛典/第074卷 > 吴钦藩妻蓝氏
## 钦定古今图书集成/明伦汇编/闺媛典/第074卷 > 吴钦藩妻蓝氏

按《埔阳县志》：蓝氏，湖寮人，国子生蓝若洙女。性简嘿，
遇事严明，有丈夫气。归吴仲子钦藩，侍舅姑甚恭。钦
藩早补弟子员，病亡，蓝哭绝复苏，数自缢室中，以救
得不死。遗腹生一女，未几复殒。蓝遂绝粒，誓从夫地
下。母若姑怜而慰勉之，谕以立嗣。蓝强起，礼其夫灵，
出所遗图书陈之哭声，哀感行路。越岁寒食，翁殡其
夫于别室。蓝扳輀恸哭曰：“妾旦暮死，待伯叔子血食
吾夫耳。”自是，水浆不入口，取平日女红藏笥中，扃户
雉经，急排闼解之，投以酏浆，齿噤不纳，越五日而死年十九。邑令建坊旌之。